Source: https://humenne.dnes24.sk/odvolaci-sud-definitivne-rozhodol-exucitelka-spoznala-svoj-trest-za-sexualne-zneuzivanie-ziaka-237658
Timestamp: 2019-07-20 19:49:11+00:00

Document:
Odvolací súd definitívne rozhodol: Exučiteľka spoznala svoj trest za sexuálne zneužívanie žiaka! | Humenné24.sk
11. máj 2016 Krimi Krimi
Bývalá učiteľka Dana Kováčová, ktorá bola obžalovaná z trestného činu sexuálneho zneužívania v súbehu s prečinom ohrozovania mravnej výchovy mládeže, spoznala svoj trest. Ako rozhodol odvolací Krajský súd v Prešove?
Exučiteľka Dana Kováčová nepôjde do väzenia. Odvolací Krajský súd v Prešove ju v stredu odsúdil na úhrnný trest odňatia slobody na tri roky s podmienečným odkladom na päť rokov a zákazom pedagogickej činnosti na sedem rokov. Súčasne jej uložil probačný dohľad nad jej správaním v skúšobnej dobe a tiež povinnosť zúčastniť sa programu sociálneho výcviku alebo iného výchovného programu.
Bez jej prítomnosti
Krajský súd tak zrušil rozsudok Okresného súdu v Humennom z 25. mája minulého roka v celom rozsahu. Hlavné pojednávanie sa konalo bez prítomnosti obžalovanej, ktorú zastupoval obhajca. Rozsudok po vynesení nadobudol právoplatnosť.
Súd uznal 34-ročnú Danu Kováčovú vinnou z toho, že ako učiteľka Základnej školy s materskou školou v obci Koškovce sa od marca do októbra 2013 stretávala s vtedy 12-ročným žiakom siedmeho ročníka tejto školy na rôznych miestach, kde ho opakovane, najmenej päťkrát, sexuálne zneužila v záujme vlastného vzrušenia, čím ohrozila jeho ďalší mravný a telesný vývoj. Obhajca Ján Vrba pre médiá povedal, že rozsudok svojím spôsobom splní všetky atribúty, ako to konštatoval predseda senátu. Podľa neho v tejto situácii je dôležité, že maloleté deti odsúdenej týmto rozsudkom neutrpia.
Krajská prokurátorka Natália Čurillová po vynesení rozsudku uviedla, že súd vyhovel odvolaniu obžalovanej, zmenil trest a svoj názor aj odôvodnil. „Toto rozhodnutie považujem za zákonné a spravodlivé. Som toho názoru, že účel trestu bude splnený, aj keď nebude obžalovaná vo výkone trestu odňatia slobody. Rozhodnutie súdu je právoplatné, takže od dnešného dňa jej začína plynúť skúšobná doba,“ uviedla prokurátorka.
Odvolací súd zobral do úvahy poľahčujúce okolnosti obžalovanej – ku skutku priznala, oľutovala ho a nebola doteraz súdená, mala aj kladný posudok zo školy. Súčasne súd zobral do úvahy aj mimoriadne dôvody na zníženie trestu, keďže ide o matku dvoch maloletých detí, ktoré podľa potvrdení lekárov majú vážne zdravotné problémy a potrebujú dlhodobú nepretržitú starostlivosť. Ak by išla do väzenia, viac by boli týmto trestom postihnuté jej deti a manžel ako samotná obžalovaná.
Na Okresnom súde v Humennom sa hlavné pojednávanie konalo s vylúčením verejnosti, ktorá sa mohla zúčastniť iba na vynesení rozsudku. Sudca to zdôvodnil citlivosťou prípadu. Na dnešnom pojednávaní na Krajskom súde v Prešove predseda senátu vylúčil verejnosť na návrh obhajcu iba na tú časť doplnenia dôkazov, kde sa hovorilo o zdravotnom stave detí obžalovanej.

References: súd 
 súd 
 súd 
 súd 

Súd 
 súd 
 súd 
 súd